[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 07.09.2006

KOM(2006) 482 endelig

BERETNING FRA KOMMISSIONEN TIL RÅDET OG EUROPA-PARLAMENTET

Det Særlige Administrative Område Hongkong (SAR) : Årsrapport for 2005 {SEK(2006) 1098}

BERETNING FRA KOMMISSIONEN TIL RÅDET OG EUROPA-PARLAMENTET

Det Særlige Administrative Område Hongkong (SAR) : Årsrapport for 2005

2005 var et vigtigt år for Hongkong:

- Hongkong nød fortsat en høj grad af selvbestemmelse som fastsat i grundloven og princippet om "ét land, to systemer". De to væsentligste politiske og forfatningsretlige begivenheder i 2005 gav imidlertid anledning til visse bekymringer.

- Hongkongs økonomi udviste kraftig vækst, og den budgetmæssige balance blev genoprettet for første gang siden 1997.

- I 2005 skete der også en forstærkning og intensivering af Hongkongs bilaterale forbindelser med EU. Kommissionsformand Barroso besøgte Hongkong i juli.

Politisk og økonomisk udvikling

Den 10. marts 2005 indgav CH Tung sin afskedsbegæring som regeringschef for SAR og blev erstattet af den tidligere generalsekretær, Donald Tsang. CH Tung havde spillet en væsentlig rolle som Hongkongs første regeringschef. Europa-Kommissionen vil gerne sige tak for det gode samarbejde, den havde med ham og hans regering. Donald Tsang blev valgt som Hongkongs anden regeringschef den 21. juni. Kommissionen vil gerne ønske Donald Tsang til lykke og ser frem til at arbejde sammen med ham og styrke samarbejdet mellem EU og Hongkong.

Der udspillede sig en væsentlig debat i Hongkong om, hvorvidt den nye regeringschef skulle sidde i en fuld valgperiode på fem år eller resten af den afgåede regeringschefs periode. Donald Tsang bekendtgjorde i modstrid med SAR-regeringens tidligere indstilling, at den nye regeringschef kun skulle sidde i to år svarende til resten af CH Tungs periode. Donald Tsang udbad sig efterfølgende en fortolkning fra det stående udvalg i Den Nationale Folkekongres (NF), som bekræftede denne indstilling. Der blev rejst klare indvendinger mod Donald Tsangs oprindelige beslutning og mod, at NF blev bedt om en fortolkning, hvilket en række pandemokrater og juridiske sammenslutninger så som en undergravelse af både princippet om ét land med to systemer og af Hongkongs høje grad af selvstyre.

Kommissionen anerkender, at NF's stående udvalg er bemyndiget til at fortolke forfatningen. Denne magt bør imidlertid udøves forsigtigt og på en afbalanceret måde, der modsvarer Hongkongs høje grad af selvstyre og retlige uafhængighed.

Den anden vigtige forfatningsmæssige begivenhed i 2005 var det lovgivende råds afvisning af forslag (på grundlag af den endelige rapport fra arbejdsgruppen for forfatningsmæssig udvikling) for nye procedurer til udpegelse af regeringschefen i 2007 og det lovgivende råd i 2008. Forslagene blev genstand for en omfattende og offentlig debat i slutningen af 2005. Pandemokratiske lovgivere og andre kritiserede, at der manglede en tidsplan for indførelse af almindelig stemmeret, det stigende antal udpegede distriktsrådmænd og disses deltagelse i valget af en regeringschef. Derfor fik forslagene ikke de 40 stemmer, der kræves for vedtagelse i det lovgivende råd.

Kommissionen har fulgt denne debat nøje. Den håber, at SAR-regeringen og de prodemokratiske kræfter vil fortsætte og styrke deres dialog og fortsat prøve at finde en løsning, så der kan arbejdes videre med almindelig stemmeret. Kommissionen håber fortsat på tidlig og væsentlig fremgang med det endelige mål at indføre almindelig stemmeret i Hongkong som fastsat i forfatningen og som ønsket af Hongkongs befolkning.

Handel og økonomi

Hongkongs accelererende vækst i hele 2005 var højere end forudset med en BNP-vækst på 7,3 %. Kumulativt har Hongkong nu opretholdt en uafbrudt økonomisk ekspansion i ti kvartaler. Som resultat blev den budgetmæssige balance genoprettet for første gang siden overdragelsen med et mindre overskud på driftsregnskabet og det konsoliderede regnskab. Samhandelen mellem EU og Hongkong bliver stadig større; den samlede bilaterale handel steg med 6,8 % i 2005 og nåede dermed 31 mia. EUR (kilde: Eurostat).

Hongkongs økonomiske integrationsproces med resten af Kina blev stadig mere intensiv. Den tredje fase af den tættere økonomiske partnerskabsaftale (CEPA III) mellem de to parter blev underskrevet i oktober 2005. Med CEPA III blev den toldfri behandling udvidet til produkter, der p.t. har Hongkong som oprindelsesland, og der blev aftalt yderligere liberalisering af handel med tjenester. Handelsvolumen i CEPA var imidlertid fortsat ret lille (omkring fem procent af Hongkongs samlede eksport til Kina). Udsigterne for Hongkongs økonomi afhænger i stigende grad af effektiv positionering og engagement i regionen, med det øvrige Kina, herunder især det sydlige Kina og Perleflodens delta.

Kommissionen er glad for, at SAR-regeringen har nedsat et udvalg til revision af konkurrencelovgivningen (som forventes at afslutte sit arbejde i midten af 2006). Kommissionen opfordrer fortsat SAR-regeringen til at overveje en generel konkurrencelovgivning, der understøttes af en uafhængig konkurrencemyndighed, hvilket vil medvirke til at sikre lige adgang for nuværende og nye deltagere på Hongkongs markeder. Kommissionen er også glad for SAR-regeringens engagement med hensyn til at beskytte intellektuel ejendomsret. De seneste foranstaltninger med henblik på at bekæmpe den lokale piratkopiering har været virkningsfulde. Kommissionen er imidlertid fortsat bekymret over transittransport af piratkopierede og forfalskede produkter via Hongkong til EU, utilstrækkelig beskyttelse af medicinalpatenter inden for det nuværende registreringssystem og praksis med, at kinesiske virksomheder lader sig registrere i Hongkong under navne, der er identiske med eller ligner udenlandske virksomheders navne.

Forbindelser mellem EU og Hongkong

I 2005 var der en række møder af officiel art og på højt niveau, hvilket viser Kommissionens klare og engagerede støtte til styrkelsen af de bilaterale forbindelser. Kommissær Peter Mandelson og kommissær László Kovacs tog til Hongkong til bilaterale møder (i henholdsvis april og november), og kommissær Peter Mandelson og kommissær Mariann Fischer-Boel anførte en EU-delegation på 150 deltagere, herunder tjenestemænd fra Europa-Parlamentet, som deltog i den sjette WTO-ministerkonference i december, som betød, at de igangværende forhandlinger om Doha-udviklingsdagsordenen kunne gå videre.

Kommissionsformand José Manuel Barroso besøgte Hongkong den 18. juli 2005. I den erklæring, som han og Donald Tsang udsendte i fællesskab, enedes de om, at "Hongkong og Den Europæiske Union bør udvikle, udvide og intensivere samarbejdet på områder af fælles interesse". Kommissionen agter at fremlægge yderligere praktiske forslag med henblik på at nå dette mål ved at udsende en meddelelse i 2006.

I bilaget til denne rapport findes Kommissionens analyse i sin helhed med beskrivelse af politiske begivenheder, forfatningsmæssige udvikling, økonomi, handelsspørgsmål og forholdet mellem EU og Hongkong (arbejdspapir fra Kommissionens tjenestegrene SEK(2006) 1098).